AARHUS: Hvis man går langs fortovet på Søren Frichs vej, skal man være vaks og vågen - og ikke gå med snuden dybt begravet i telefonen.

For hvis man er uopmærksom og ikke ser sig for, kan man nemlig risikere at støde hovedet ind i en lygtepæl, der står placeret midt på fortovet.

En morsom, men også lidt farlig placering, mener en af beboerne i Åparken. Han har henvendt sig til avisen med en undren over, hvorfor man har valgt at placere lygtepælene netop dér.

- Det kan jeg godt more mig lidt over. Men det virker måske også lidt farligt for den uopmærksomme borger, lyder det fra Søren Westerdahl, beboer i Åparken.

Til det svarer Klaus Braad, anlægsingeniør i Teknik og Miljø ved Aarhus Kommune:

- Jeg giver læseren ret i, at det ikke ser helt godt ud, men vi har desværre nogle bindinger i dette projekt. Så opgaven lød på, at det skulle klares inden for vejarealet, forklarer Klaus Braad.

Han nævner desuden, at der er lignende tilfælde flere steder i kommunen, som for eksempel på Viby Ringvej.